ועדת הכנסת, כנסת 17, פרוטוקול מספר 24, 2006-07-11 10:00

רוחמה אברהם-בלילא: בוקר טוב לכולם.

רוחמה אברהם-בלילא: אני פותחת ישיבה נוספת של ועדת הכנסת.

רוחמה אברהם-בלילא: סדר היום ארוך ולכן, כל אחד ידבר כשניתנת לו רשות הדיבור ובקצרה.

רוחמה אברהם-בלילא: על סדר היום: ערעורים על החלטת יו"ר הכנסת והסגנים שלא לאשר דחיפות הצעות לסדר היום.

רוחמה אברהם-בלילא: יש לנו 2 הצעות של חבר הכנסת משה גפני בנושא פיטורי הוועדה הארצי של חברי המועצות הדתיות ושל חבר הכנסת אריה אלדד בנושא ניהול משא ומתן עם החמאס לשחרור אסירים.

רוחמה אברהם-בלילא: חבר הכנסת גפני, נתבקשתי על ידי חבר הכנסת אלדד, אם אתה מוכן לוותר על תורך ולתת לו להיות ראשון כי יש לו דיון בוועדה שהוא אמור להיות בה.

רוחמה אברהם-בלילא: תודה רבה אדוני.

רוחמה אברהם-בלילא: חבר הכנסת אלדד, מי מייצג את הנשיאות?

קולט אביטל: אני.

רוחמה אברהם-בלילא: חבר הכנסת אלדד, בבקשה.

אריה אלדד: תודה לחבר הכנסת גפני.

אריה אלדד: היינו כ-7 חברי כנסת שהגשנו הצעות בנושא המשא ומתן לשחרור החייל גלעד שליט.

אריה אלדד: נשמעו קולות שונים ואולי סותרים.

אריה אלדד: דעתו של השר לביטחון פנים ודעתו של ראש הממשלה וחשבנו שהנושא הזה, שהוא מרכזי בחייה המדיניים והביטחוניים של מדינת ישראל ראוי שידון במליאת הכנסת ולכן הצענו את ההצעה.

אריה אלדד: הופתענו לראות שהנושא נדחה בעוד שנושאים אחרים התקבלו.

אריה אלדד: דווקא נושא שעלה אתמול במסגרת הצעת האי-אמון זכה להיות מאושר ולהתקבל.

אריה אלדד: לכן, אני מבקש לערער על החלטת הנשיאות ולקבל אישור לדון בזה.

רוחמה אברהם-בלילא: שאלה: לא חשבתי שזה יעלה כהצעה לסדר דחופה.

רוחמה אברהם-בלילא: אין ספק שזה עניין רציני ואנחנו מדברים 3 דקות.

רוחמה אברהם-בלילא: זאת אומרת, שלא תעשה את זה כהצעה לסדר רגילה.

אריה אלדד: ניצלתי את מכסתי להצעה רגילה לפני שבוע.

רוחמה אברהם-בלילא: מה עמדת הנשיאות?

קולט אביטל: שתי תשובות: התשובה הראשונה היא שעלו נושאים שונים הקשורים אחד לשני, כולל המשך הירי וזה נראה כדחוף יותר.

קולט אביטל: דבר שני, כיוון שהנושא עלה במסגרת הצעת אי-אמון, מחשש שהדבר עלול לפגוע משיקולים ביטחוניים, יותר מדי התבטאויות למען ונגד השחרור, החישוב או ההתחשבות או הנימוק היה שהחשש הוא פן זה יפגע בחייל או בסיכויים שלו להשתחרר בדרך אחרת.

קולט אביטל: חשבנו שבמקרה הזה עדיף לא להצהיר יותר מדי הצהרות.

יצחק לוי: צריך להגיד את זה לשרים, שישתקו.

קולט אביטל: בסדר.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד קבלת הערעור?

רוחמה אברהם-בלילא: בעד – 8 נגד – 8 הערעור לא נתקבל.

רוחמה אברהם-בלילא: אנחנו עוברים לערעורו של חבר הכנסת משה גפני בנושא פיטורי הוועד הארצי של עובדי המועצות הדתיות.

משה גפני: גברתי היושבת ראש, מצבן של המועצות הדתיות ממשיך להיות מצב בלתי נסבל.

משה גפני: יש מועצות דתיות שבהן עובדים לא קיבלו שכר כבר 8 חודשים ואפילו יותר.

משה גפני: בעיותיהן לא נפתרות.

משה גפני: השבוע, יש חידוש בעניין הזה, ההסתדרות הודיעה שהיא מפטרת את הוועד הארצי של עובדי המועצות הדתיות מכיוון שהן לא קיבלו על עצמן את ההשבתה שההסתדרות קבעה.

משה גפני: המציאות הזאת, שבה אנשים - -

יורם מרציאנו: אתה מגן על הוועד שהולך נגד העובדים.

משה גפני: לא, אני לא נגד הוועד - -

אורי אריאל: אתה מגן על הוועד - -

רוחמה אברהם-בלילא: סליחה, הוא לא מגן על אף אחד.

משה גפני: חבר הכנסת מרציאנו, מה שמעניין אותי צריך לעניין מאוד את הכנסת וזאת המציאות ולא חשוב מה שההסתדרות עושה, זה לא עניינה של הכנסת ולא של הוועד.

משה גפני: מה שחשבו הוא שהעובדים, בעיקר מקבלי השכר הנמוך, אינם יכולים לפרנס את משפחותיהם ופתאום התברר גם שאין מי שמגן עליהם מבחינה מקצועית.

משה גפני: הנושא הזה חייב להידון בדחיפות במליאת הכנסת.

משה גפני: זה אחד הנושאים שהכנסת צריכה לדון בהם באופן רציני ומה שקרה בסוף השבוע, זה הסיפור שבו התברר שההגנה על העובדים, בנוסף לתנאים הקשים שיש להם, אין להם הגנה כמו שצריך ולכן, אני מבקש לדון בזה בדחיפות.

רוחמה אברהם-בלילא: חבר הכנסת מרציאנו, משפט אחד.

יורם מרציאנו: יהיה קשה לי להביע את דבריי במשפט אחד אבל אני רוצה לומר לחברי הטוב משה גפני: ועד עובדים זה שלוחה של ההסתדרות במקום העבודה, לפי הגדרת החוק.

יורם מרציאנו: מה שקרה שם, שאותה הסתדרות הלכה והכריזה סכסוך עבודה לאור זה שעובדים במועצות הדתיות לא קיבלו שכר ובאו להגן על העובדים.

יורם מרציאנו: וכשהחליטו להשבית משום שהעובדים לא קיבלו שכר מי שהתנגד היה דווקא ועד העובדים ולכן, הם החליטו לפטר אותם.

יורם מרציאנו: אז אני לא חושב שצריך להגן עליהם פה.

משה גפני: אבל על העובדים צריך להגן.

קולט אביטל: חבר הכנסת גפני, היתה שורה מאוד ארוכה של נושאים שנראו יותר דחופים.

קולט אביטל: אושרו 7 נושאים לפנים משורת הדין.

קולט אביטל: אני מציעה שתגיש את זה, כדי שזה יאושר.

אריה האן: אין הצעות לסדר בשבוע הבא.

רוחמה אברהם-בלילא: למען הסדר הטוב, מכיוון שבשבוע שעבר ועדת הכנסת החליטה שגם בשבוע האחרון של הכנסת יהיה ניתן לדון במסגרת הצעות חוק פרטיות, כמובן שזה יבוא על חשבון הצעות לסדר יום דחופות וזו ההודעה שנמסרה.

רוחמה אברהם-בלילא: אני חוזרת ואומרת: משום שוועדת הכנסת החליטה שבשבוע האחרון יונחו הצעות חוק פרטיות, אז אין הצעות לסדר.

רוחמה אברהם-בלילא: אני עוברת להצבעה.

רוחמה אברהם-בלילא: בעד – 6 נגד – 7 נמנעים - 1 הצעת הערעור נדחתה.

משה גפני: לא אכפת לכם מהמועצות הדתיות?

יורם מרציאנו: דבר נוסף:

יורם מרציאנו: היה דיון במליאה וזה עבר לוועדת הפנים ויהיה דיון בשבוע הבא בוועדה.

משה גפני: אולי זה יוכל להיות בשבוע הבא?

רוחמה אברהם-בלילא: זה לא יוכל להיות בשבוע הבא, תבדוק את המכסה שלכם, חבר הכנסת גפני.

רוחמה אברהם-בלילא: במסגרת הצעה רגילה, אני אבקש ממזכירות הכנסת לבדוק את האפשרות אם יש לך עדין ביום שלישי את האפשרות להעלות במסגרת מכסות להצעה רגילה.

דוד אזולאי: יש לי הצעה בעניין הזה, כי הנושא מאוד חשוב וזאת הסיבה שגם נמנעתי.

דוד אזולאי: אני לא יכול להרשות לעצמי להיות נגד העניין הזה.

דוד אזולאי: לכן, אני מציע לחברי, חבר הכנסת גפני, אני יודע שבשבוע הבא סביר להניח שיהיו דיונים בוועדת הפנים, דיון מהיר.

דוד אזולאי: אני מציע שתוגש בקשה לנשיאות לדיון מהיר בוועדת הפנים בנושא הזה ושהנשיאות תתחשב בבקשה הזאת.

משה גפני: או הצעת אי-אמון בממשלה, שלא עושה כלום בעניין הזה.

רוחמה אברהם-בלילא: אני לא יכולה לומר לך.

רוחמה אברהם-בלילא: חבר הכנסת טל, אתה מוותר על זכות הדיבור שלך?

דוד טל: כן, אני רוצה להגיד שהיות והנושא באמת חשוב, אני מוכן על חשבון המכסה שלי, של הצעה רגילה, לאפשר לחבר הכנסת גפני.

משה גפני: אני מודה לחבר הכנסת טל שבאמת אכפת לו בניגוד לסיעה שלו.

רוחמה אברהם-בלילא: אני מסכמת את הסוגיה הזאת בזה שאני אומרת שחבר הכנסת גפני ימצא כל דרך אפשרית כדי להעלות את הדברים, בין אם זה על חשבון מכסת חבר הכנסת טל או במכסתה של סיעת יהדות התורה.

משה גפני: אני מודה לך, חבר הכנסת טל.

משה גפני: הוא גם קיבל אישור מיושב ראש הקואליציה...

רוחמה אברהם-בלילא: אני מסכמת את הנושא:

רוחמה אברהם-בלילא: אתה תבחן כל דרך אפשרית כדי להעלות את זה במסגרת הצעה רגילה, בין אם זה על חשבון מכסתו של חבר הכנסת דוד טל מקדימה, באישורו של יושב ראש הקואליציה ובין אם זה בדרך אחרת או במסגרת דיון מהיר בוועדת הפנים.

אביגדור יצחקי: הצעה לסדר: נשמט מסדר היום נושא שהעברנו מאתמול – נושא שירות לאומי לבנים.

רוחמה אברהם-בלילא: כדרכי בקודש, אני משתדלת להביא את כל הדברים השנויים במחלוקת להסכמה.

אביגדור יצחקי: הם לא שנויים במחלוקת.

אביגדור יצחקי: דיברתי עם יושב ראש ועדת חוץ וביטחון, הוא נמצא בחוץ לארץ.

אביגדור יצחקי: זה בכלל לא היה רעיון שלו.

אביגדור יצחקי: בעיקרון, לפחות אני, בנושא המהותי, אני חוזר בי מהצעתי לוועדה משותפת ואני מציע להשאיר את זה בוועדת העבודה והרווחה על מנת לקדם את העניין.

אביגדור יצחקי: אני מסיר את עמדתי מוועדה משותפת.

רוחמה אברהם-בלילא: אני מודיעה לפרוטוקול שאני מתכוונת להכניס את זה בסוף סדר היום.

רוחמה אברהם-בלילא: מי שמעוניין לדבר בהצעה שמוגשת יוכל לעשות זאת בסוף הישיבה, מכיוון שגם אתמול נאמר במפורש שאני לא מכניסה נושא במחטף.

רוחמה אברהם-בלילא: נאמר בפרוטוקול של אתמול שההצעה תועבר היום להצבעה להכרעה.

רוחמה אברהם-בלילא: ב.

רוחמה אברהם-בלילא: בקשות חברי כנסת להקדמת הדיון בהצעות חוק, לפני הקריאה הטרומית: 1.

רוחמה אברהם-בלילא: הצעת חוק הדיון הציבורי (זכויות רכישה)(תיקון – הוראות שונות), התשס"ו-2006 (17\501), הצעת חברי הכנסת רן כהן ויורם מרציאנו

רוחמה אברהם-בלילא: אנחנו עוברים לנושא הבא: הצעתם של חברי הכנסת רן כהן ויורם מרציאנו, הצעת חוק הדיור הציבורי (זכויות רכישה)(תיקון – הוראות שונות), התשס"ו-2006 (17\501).

רוחמה אברהם-בלילא: אני חייבת לומר, למען החברים, שזה חוק ראוי וטוב היה אם היינו מאמצים את החוק הזה מזמן.

רוחמה אברהם-בלילא: אני שמחה על העובדה שחברי הכנסת כהן ומרציאנו, למרות שהיתה לכם זכות להביא את זה לפני 3 שבועות, בחרתם לנסות למצות את הדרך כדי להגיע לסיכום עם הממשלה בדבר סוגיה הזאת.

רוחמה אברהם-בלילא: דנו בזה בשבוע שעבר ואני שמחה על כך שהסכמתם להגיע לפשרה כל שהיא.

רוחמה אברהם-בלילא: מי מכם רוצה להציג את הנושא?

רן כהן: גם בשמי וגם בשם חבר הכנסת מרציאנו, חוק הדיור הציבורי הוא חוק שהטביע את חותמו על הנושא של הדיור הציבורי בישראל בצורה שאין כמעט אדם שלא מכיר את זה.

רן כהן: לנו יש שני נימוקים מדוע אנחנו מבקשים שחרור מחובת הנחה והקדמת הדיון בחוק הזה.

רן כהן: העניין הראשון הוא טכני לגמרי: בעצם הגשנו את החוק לפני 80 יום ויותר.

רן כהן: היה עיכוב במחלקה המשפטית עד שהדבר הונח והיום, אין לו 45 יום.

רן כהן: אנחנו מבקשים לתקן את העניין הטכני.

רן כהן: דבר שני – היום יש מבצע מכירה של הדיור הציבורי בהשראת החוק מאז.

רן כהן: זה לא כמו בחוק אבל בהשראתו.

רן כהן: התכנית הזאת של המכירה פוקעת בימים הקרובים.

רן כהן: דיברתי אתמול עם שר הבינוי והשיכון על פי הצעתו של יושב ראש הקואליציה, אביגדור יצחקי, והוא מאריך את זה עד סוף השנה.

רן כהן: אם עד תום השנה הזאת הכנסת לא תחוקק חוק שבא להסדיר באופן מובנה את המכירה לדיירים, יהיה הלם גמור בתוך כל מערכת הדיור הציבורי ולכן, יש לנו, לכנסת, זמן מאוד מוקצב לעשות את העבודה הזאת.

רן כהן: הבטחתי גם ליו"ר הקואליציה וגם לשר שטרית שנעבוד בתיאום אתם לגבי תוכן הדברים.

רן כהן: כמובן, שנלך על הכרתנו ודעתנו אבל בתיאום אתם כדי לקדם את הדברים לטובת דיירי הדיור הציבורי בישראל.

רן כהן: לכן, העניין הוא די דחוף.

רן כהן: אנחנו מבקשים שחרור מחובת הנחה.

רוחמה אברהם-בלילא: חבר הכנסת יצחקי, בבקשה.

אביגדור יצחקי: כולנו חושבים שהנושא של הדיור הציבורי הוא נושא חשוב.

אביגדור יצחקי: צריך להעלות אותו שוב לדיון ציבורי וצריך להביא אותו לכלל מצב שבו באמת תהיה אפשרות לקנות את הדירות.

אביגדור יצחקי: ידוע שחלק מהדירות נמכרו במבצעים כאלה או אחרים של משרד השיכון.

אביגדור יצחקי: אני חושב שבסופו של דבר, המטרה של כולנו, גם של הממשלה וגם של הדיירים ושל הציבור היא שהדירות כולן יהיו בידי הציבור בתנאים האופטימאליים האפשריים, שעומדים באמות המידה הנדרשות לצורך העניין.

אביגדור יצחקי: מבחינת הפרוצדורה: אנחנו נקיים מחר עוד ישיבה עם השר שטרית אצלי, בחדר, על מנת להגיע לסיכומים כי אני חושב שהחוק לבדו לא מספיק.

אביגדור יצחקי: אם לא יביאו מבצעים רציניים לצורך העניין, החוק לא תמיד יאפשר את רכישת כל הדירות ואנחנו יודעים את טיבו של החוק הזה.

אביגדור יצחקי: לכן, אנחנו קובעים שהיום נפטור מחובת הנחה, כדי להעלות את העניין לדיון ולזרז אותו.

אביגדור יצחקי: אנחנו נקיים ישיבה עם השר שטרית במגמה להגיע לסיכומים.

אביגדור יצחקי: יכול להיות שהשר שטרית יהיה במיעוט ב וועדת השרים לחקיקה, שתהיה ביום ראשון, אבל אני מניח, שאם שר מוביל משהו – יתנו לו ומה שצריך, לתת מחר בידי השר שטרית כלים על מנת שיוכל להעביר את זה גם בוועדת השרים לחקיקה.

אביגדור יצחקי: רן כהן לא יהיה פה בשבוע הבא, הוא נאלץ לנסוע לשליחות הממשלה והכנסת.

אביגדור יצחקי: אנחנו מלווים אותו בברכת הצלחה.

אביגדור יצחקי: בהנחה שזה עולה בוועדת השרים לענייני חקיקה ביום ראשון, יורם מרציאנו יציג את זה ובמידה שזה לא עולה בוועדת השרים לחקיקה, אנחנו נחשוב ביחד מה לעשות כדי להמשיך בטיפול.

רוחמה אברהם-בלילא: תודה רבה.

רוחמה אברהם-בלילא: בברכת דרך צלחה.

רוחמה אברהם-בלילא: נציג האוצר, בבקשה.

גיא אבן: ברצוני לומר שני דברים: 1.

גיא אבן: הכנסת קיבלה החלטה בחוק ההסדרים האחרון להפעיל את חוק הדיור הציבורי בשנת 2009 - -

רן כהן: למורת רוחה של הקואליציה.

רן כהן: ..

גיא אבן: - - אבל הקואליציה קיבלה את ההחלטה.

גיא אבן: 2.

גיא אבן: מהות החוק מקובלת על הממשלה ומקובלת על משרד האוצר ומאז חקיקתו של החוק הוא מיושם בפועל במבצעי מכר.

גיא אבן: הבעיה העיקרית בחוק הזה שהוא מכוון ונותן הנחות בעיקר על בסיס ותק.

גיא אבן: היו 3 מבצעים עד היום למכר דירות דיור ציבורי.

גיא אבן: שני המבצעים הראשונים שנמכרו בהם קצת פחות מ-20,000 דירות היו מיועדים לאנשים ותיקים על מנת שיוכלו להוריש את הדירות.

גיא אבן: הפוטנציאל הזה מוצה והיום, המבצע הנוכחי מיועד לזוגות צעירים.

גיא אבן: הבעיה בחוק, כפי שהוא מוצע, שלא מאפשר גמישות לממשלה - -

רוחמה אברהם-בלילא: אז שבו בוועדות ותשנו את זה.

רן כהן: אנחנו מדברים פה רק על שחרור מחובת הנחה, אדוני.

רוחמה אברהם-בלילא: אנחנו לא דנים כאן על מהות החוק.

רוחמה אברהם-בלילא: אנחנו פוטרים את החוק מחובת הנחה.

גיא אבן: למשרד האוצר יש אינטרס ליישם את מהות החוק.

גיא אבן: העניין הוא שיישום מכר דירות מגורים מצריך גמישות על ידי הממשלה - -

רן כהן: אז תדונו בזה בוועדה.

רוחמה אברהם-בלילא: אנחנו עוברים להצבעה.

רוחמה אברהם-בלילא: מי בעד לפטור את הצעת החוק מחובת הנחה?

רוחמה אברהם-בלילא: בעד – 17 נגד – אין נמנעים - אין אני קובעת שהצעת החוק שלכם עברה פה אחד בוועדה.

רוחמה אברהם-בלילא: דרך צלחה.

רוחמה אברהם-בלילא: 2.

רוחמה אברהם-בלילא: הצעת חוק יסוד: הכנסת (תיקון – מועד ישיבת הפתיחה של הכנסת)(פ\17\817), הצעת חבר הכנסת דוד אזולאי

רוחמה אברהם-בלילא: אני עוברת לנושא הבא: הצעת חוק יסוד: הכנסת (תיקון – מועד ישיבת הפתיחה של הכנסת)(פ\17\817).

רוחמה אברהם-בלילא: למען הפרוטוקול, אני אומרת שהצעת החוק שלך זהה להצעת החוק של חברי הכנסת טל וגפני שעברה בשבוע שעבר ולכן, אתה מבקש לפטור את הצעת החוק שלך מחובת הנחה.

דוד אזולאי: הצעת החוק הזאת נדונה בשבוע שעבר בדיוק באותו יום שזה הונח ולכן, לא הספקתי לבקש הצמדות לאותה הצעת חוק.

דוד אזולאי: לכן, אני מבקש להעלות את זה השבוע.

רוחמה אברהם-בלילא: מי בעד, מי נגד?

רוחמה אברהם-בלילא: בעד – 16 נגד – אין נמנעים – אין אני קובעת, שהצעתך קיבלה פטור מחובת הנחה.

רוחמה אברהם-בלילא: בהצלחה בהמשך הדרך.

רוחמה אברהם-בלילא: 3.

רוחמה אברהם-בלילא: הצעת חוק לתיקון פקודת הבטיחות בעבודה (החלת הפקודה על מקום מסחר או מקום בו ניתן שירות לציבור), התשס"ו-2006 (פ\17\872), הצעת חה"כ שלי יחימוביץ

רוחמה אברהם-בלילא: אנחנו עוברים לנושא הבא: הצעת חוק לתיקון פקודת הבטיחות בעבודה (החלת הפקודה על מקום מסחר או מקום בו ניתן שירות לציבור), התשס"ו-2006 (פ\17\872) של חברת הכנסת יחימוביץ.

רוחמה אברהם-בלילא: חברת הכנסת יחימוביץ מתבקשת להסביר לוועדה מדוע את מבקשת לפטור את הצעת החוק מחובת הנחה.

שלי יחימוביץ': שלום לכולם.

שלי יחימוביץ': הצעת החוק שלנו, של חברת הכנסת מרינה סולודקין, גדעון סער ואנוכי היא בעצם הרחבה של פקודת הבטיחות בעבודה.

שלי יחימוביץ': סעיף אחד מהפקודה הרחבה הזאת מחייב מעסיקים בכל אשר הם נמצאים, לספק כיסא לעובד או לעובדת שהעבודה שלהם באופן טבעי מתבצעת בישיבה.

שלי יחימוביץ': אם העבודה מתבצעת בישיבה, פקודת הבטיחות בעבודה מחייבת את המעביד לספק כיסא מטבע הדברים.

שלי יחימוביץ': אם העבודה מתבצעת בעמידה, גם אז המעסיק חייב לספק כיסא למנוחה, אחת לפרק זמן מסוים, שיהיה לעובד איפה לשבת כשהוא יכול לשבת.

שלי יחימוביץ': החוק הזה קיים ומוחל ברוב מקומות העבודה, במפעלים, במחסנים והוא רק לא חל על נותני שירות.

שלי יחימוביץ': כלומר, התרגום המיידי שלי הוא קופאיות.

שלי יחימוביץ': בעצם, המחוקק לא נתן דעתו על כך שרשתות השיווק יהיו כל כך מאסיביות, נרחבות והמוניות, עם עמדות כל כך רבות של קופאיות ונכון להיום, בהרבה מאוד מקומות עבודה, קופאיות נותנות שירות בעמידה בלי שום צורך.

שלי יחימוביץ': כאמור, החוק הזה קיים מזה שנים רבות מאוד.

שלי יחימוביץ': המחוקק לא נתן את דעתו על התופעה החדשה של רשתות שווק המוניות וכך, עובדות שמשתכרות שכר מינימום, מטבע הדברים, נשים קשות יום, עושות את עבודתן בעמידה שלא לצורך.

שלי יחימוביץ': לפני שנה קמה סערה ציבורית גדולה סביב העניין.

שלי יחימוביץ': אגב, כעיתונאית, אני מטפלת בזה כבר שנים ואני מודה שלא הצלחתי להבקיע את המודעות הציבורית.

שלי יחימוביץ': מי שכן הצליח היה דוקטור יובל אלבשן, שאיכשהו גרם לזה שהציבור יהיה מודע לזה לפתע, שהוא מקבל שירות מאישה מנוצלת בעמידה שלא לצורך וכך, קמה סערה ציבורית מאוד גדולה ובעקבותיה גם הוגשה הצעת חוק של שר הביטחון היום, עמיר פרץ, אז חבר כנסת, שגם עברה ברוב גדול בקריאה ראשונה.

שלי יחימוביץ': לצערנו הרב, לא יכולנו להחיל רציפות על הצעת החוק הזאת כיון שעמיר פרץ הפך לשר.

שלי יחימוביץ': חתומה אתו על ההצעה חברת הכנסת לשעבר אילנה כהן.

רוחמה אברהם-בלילא: למה זה דחוף?

שלי יחימוביץ': כל ההקדמה הזאת נועדה להגיד לכם שמדובר בעניין דחוף כיוון שלפני שנה היתה אופנה, כולם דיברו על זה ולכולם היה נורא אכפת מהקופאיות העומדות ולפתע, האופנה חלפה.

שלי יחימוביץ': האופנה חלפה אבל הן ממשיכות לעמוד והיא מסוכנת לבריאותן.

שלי יחימוביץ': היא גורמת לבעיות בגב, לורידים ברגליים, לבצקת בכפות הרגליים.

שלי יחימוביץ': כל שנייה שהחוק הזה לא עובר ויש הסכמה על החוק, הוא עבר ברוב גדול, אין לו עלות כספית בכלל וזה חוק שהוא בבחינת מצווה לאוכלוסיות החלשות ביותר, מכל זווית שלא מסתכלים ואין מחלוקת פוליטית עליו ועל כן, כל דקה שהוא לא עובר, זו עוד דקה שהקופאית עומדת לחינם.

שלי יחימוביץ': על כן, אני מבקשת מכם לאשר את הפטור מחובת הנחה.

אסתרינה טרטמן: האמירה יותר חמורה: לא רק שאין לה כיסא לשבת, המעסיקים אסרו על קופאיות שצריכות לעבוד בעמידה, לשבת אפילו לרגע.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד לפטור את הצעת החוק מחובת הנחה?

רוחמה אברהם-בלילא: חברת הכנסת יחימוביץ, את לא יכולה להצביע.

גדעון סער: לא, היועצת המשפטית אמרה שהיא יכולה להצביע.

ארבל אסטרחן: היא יכולה להצביע.

רוחמה אברהם-בלילא: במקום מי היא מצביע?

קולט אביטל: במקום יורם מרציאנו.

רוחמה אברהם-בלילא: אני עוברת להצבעה.

רוחמה אברהם-בלילא: בעד – 19 נגד – אין נמנעים – אין אני קובעת שהצעת חברת הכנסת שלי יחימוביץ קיבלה פטור מחובת הנחה.

רוחמה אברהם-בלילא: 4.

רוחמה אברהם-בלילא: הצעת חוק תקופת צינון (תיקוני חקיקה), התשס"ו-2006 (פ\17\864), הצעת חה"כ יובל שטייניץ

רוחמה אברהם-בלילא: אנחנו עוברים להצעת חוק תקופת צינון.

אביגדור יצחקי: זה צריך לעבור לוועדת שרים לחקיקה ביום ראשון.

משה גפני: למה זה מעניין אותנו שזה צריך לעבור לוועדת שרים?

רוחמה אברהם-בלילא: סיכמנו שחברת הכנסת שלי יחימוביץ וחבר הכנסת אביגדור יצחקי יעשו הכל על מנת שהצעת החוק הזאת תובא בפני ועדת שרים לענייני חקיקה ביום ראשון.

רוחמה אברהם-בלילא: אני עוברת להצעת חוק תקופת צינון של יובל שטייניץ, שמדברת על תיקוני חקיקה התשס"ו-2006, (פ\17\864).

רוחמה אברהם-בלילא: בבקשה, תנמק מדוע לפטור את הצעת החוק.

יובל שטייניץ: גברתי היושבת ראש, מדובר בהצעת חוק שדובר על תקופת צינון של שנתיים.

יובל שטייניץ: בכנסת הקודמת היא זכתה לתמיכת הממשלה בוועדת השרים ועברה פה אחד במליאה.

יובל שטייניץ: בכנסת הזאת הגשתי אותה ואין פה עניין של קואליציה ואופוזיציה.

יובל שטייניץ: רוב החתומים עליה הם מהקואליציה ומיעוטם מהאופוזיציה.

יובל שטייניץ: השר רמון הודיע לי שהוא תומך בהצעת החוק.

יובל שטייניץ: אני מקווה, אני לא יכול להיות בטוח בכך, שגם ועדת השרים תאמץ אותה.

יובל שטייניץ: יש לה דמיון מסוים להצעה של אבשלום וילן אבל היא שונה מהותית, כי בכנסת הקודמת דיברתי על תקופות של 3,4 שנים והממשלה ביקשה ממני כתנאי, להוריד את זה לשנתיים עם נכונות אפילו להוריד גם בעתיד, תוך התפתחות החקיקה לשנה וחצי.

יובל שטייניץ: הסכמתי לזה ואז הממשלה תמכה והבנתי שגם הפעם.

יובל שטייניץ: הדחיפות נובעת לא רק מזה שיש הצעה באותו עניין למרות שהיא שונה אלא גם בכך שהצעות כאלה, יש ערך עצום לכך שהן מתקבלות בתחילת קדנציה ולא בסופה כי ברגע שמתקרבים לבחירות תמיד טוענים שזה שינוי כללי המשחק ובצדק.

יובל שטייניץ: לכן, בכנסת הקודמת הגשנו אותה כי לא ידענו שהבחירות כל כך קרובות אבל הפעם, אני מבקש לאפשר להתחיל בתהליכי החקיקה באופן מיידי.

אביגדור יצחקי: במה זה שונה מהצעתו של אבו וילן?

יובל שטייניץ: בתקופת הצינון למשל.

יובל שטייניץ: בכנסת הקודמת הצעתי בדברים מסוימים 3 ו-4 שנים והממשלה ביקשה שיהיה מוגבל לשנתיים והורדתי את זה לשנתיים.

גדעון סער: ההצעה של אבו יותר מתונה משלנו.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד מתן פטור מחובת הנחה להצעתו של חבר הכנסת שטייניץ?

רוחמה אברהם-בלילא: בעד - 9 נגד – אין נמנעים - אין אני קובעת שעבור הצעת החוק הצביעו 9, פה אחד.

רוחמה אברהם-בלילא: לא היו נמנעים ולא היו מתנגדים.

רוחמה אברהם-בלילא: בהצלחה בהמשך הדרך.

רוחמה אברהם-בלילא: 5.

רוחמה אברהם-בלילא: הצעת חוק נכי רדיפות הנאצים (תיקון – כפל קצבה), התשס"ו-2006 (פ\17\855), הצעת חה"כ אפרים סנה

רוחמה אברהם-בלילא: אני עוברת להצעתו של חבר הכנסת אפרים סנה בנושא הצעת חוק נכי רדיפות הנאצים (תיקון – כפל קצבה), התשס"ו-2006 (פ\17\855).

רוחמה אברהם-בלילא: בבקשה, נא לנמק.

אפרים סנה: החוק הזה נועד למנוע פגיעה נוספת בציבור שהוא חלש, עני והוא מהציבורים היותר חלשים בארץ.

אפרים סנה: שלא לדבר על המשמעות המוסרית, איך אנחנו נוהגים עם ניצולי השואה.

אפרים סנה: מה הרעיון?

אפרים סנה: היום, הביטוח הלאומי מקצץ בקצבה למי שמקבל גם קצבה מגרמניה.

אפרים סנה: הרעיון הוא לבטל את הקיצוץ הזה ולאפשר לקבל גם מביטוח לאומי וגם מגרמניה.

אפרים סנה: אני חייב להסביר לוועדה שזה חוק שהוא במקורו של חבר הכנסת הירשזון.

אפרים סנה: חבר הכנסת קולט אביטל הגישה הצעה דומה ואני הגשתי הצעה דומה.

אפרים סנה: העניין של הטיפול שלנו בניצולי שואה זה דבר שהופך לחרפה לכולנו.

אפרים סנה: לכן, לפחות יש למהר במסר של הכנסת לציבור.

אפרים סנה: שר האוצר אומר שהוא ייכלל איכשהו בתקציב 2007.

אפרים סנה: הוא ביקש ממני לומר זאת.

אפרים סנה: אני אומר את הדבר הבא: אני מוכן שהקידום להבא של החוק הזה יהיה בתיאום עם הממשלה.

אפרים סנה: אבל את הצבעה טרומית צריכה להיות עוד במושב הזה.

אפרים סנה: זה יעלה בשבוע הבא כי אני רוצה לעדכן את חברת הכנסת קולט אביטל, שהציעה הצעה דומה ולבקש ממנה להיצמד אלי.

אפרים סנה: היום, אני מבקש את הפטור מחובת ההנחה.

אפרים סנה: זה לפני שהגיע שקל אחד לניצול שואה אחד, זה המסר שהכנסת צריכה לשדר.

רוחמה אברהם-בלילא: זה מסר חשוב מאוד.

רוחמה אברהם-בלילא: חברת הכנסת אביטל, בבקשה.

קולט אביטל: אני מודה לך, גברתי.

קולט אביטל: אני הגשתי הצעה דומה, אולי אפילו קצת קודם, שמספרה פ\

קולט אביטל: 824 והיא הוגשה ללשכה המשפטית ב-18.5.

קולט אביטל: גם פה אני רוצה לדבר על העניין הטכני ולומר שאם הלשכה המשפטית היתה פועלת כדין, זה היה צריך להיות בתקופה שבה החוק נדון.

קולט אביטל: ההצעה הזאת הוגשה על ידי גם בכנסת הקודמת ולכן, אני מבקשת להיצמד, כדי שהדברים יידונו יחד.

קולט אביטל: דבר נוסף, אני חושבת שגם אם אנחנו מדברים על הנושא העקרוני, אנחנו שומעים חדשות לבקרים על שליש מניצולי השואה, שחיים בתנאי עוני.

קולט אביטל: זו אחת הסיבות ולכן, לפחות לפני תום המושב הזה צריך לצאת מסר לכנסת, שהכנסת מתייחסת ברצינות לבעיה הזאת ואומרת: לפחות בנושא אחד אנחנו מסכימים.

רוחמה אברהם-בלילא: עלתה הצעתו של חבר הכנסת אפרים סנה לגבי חוק נכי רדיפות הנאצים וחברת הכנסת קולט אביטל, מכיוון שמדובר פה בהצעת חוק פחות או יותר זהה, מבקשת להצמיד את זה ולבקש פטור מחובת הנחה.

רוחמה אברהם-בלילא: זה לא היה על סדר היום קודם.

רוחמה אברהם-בלילא: זה אפשרי לעשות את זה יחד, למרות שזה לא בסדר היום?

ארבל אסטרחן: היא זהה?

קולט אביטל: אני חושבת שכן.

ארבל אסטרחן: הייתי אומרת שכן, בכפוף לכך שהיא זהה.

ארבל אסטרחן: אחרת, אין לממשלה הזדמנות להתייחס.

רוחמה אברהם-בלילא: למען הפרוטוקול נצביע על הצמדה, רק בתנאי שהלשכה המשפטית בוחנת את שתי ההצעות ומזהה שהן אכן זהות.

רוחמה אברהם-בלילא: אם יש שוני, אני מבקשת להביא זאת לידיעתי בשבוע הבא.

רוחמה אברהם-בלילא: אני מבקשת לשמוע את דעתו של חבר הכנסת יצחקי

אביגדור יצחקי: מאחר וחבר הכנסת סנה הסכים בשבוע שעבר לדון בנושא יחד עם שר האוצר, הוא אכן עשה את זה וקיים אותו דיון ותוצאות הדיון הן שלמרות ששר האוצר הגיש את הצעת החוק הזאת בכנסת הקודמת, העיקרון של מה שרואים מפה לא רואים משם כנראה עומד גם בעניין הזה.

אביגדור יצחקי: אני חושב שהדבר צריך לעלות לדיון ציבורי וכרגע, אין לו תקצוב כי זה בעל משמעות תקציבית וגם כשירצו להעביר אותו בקריאה שניה ושלישית - -

משה שרוני: - - -

אביגדור יצחקי: בנושא של משמעות תקציבית: זה אומר שצריך מספר מסוים של חברי כנסת שיצביעו בעד גם בקריאה שניה ושלישית ומאחר ונציגי הממשלה ביקשו לדחות את הדיון בנושא הזה לקראת תקציב 2007, אומר פה חבר הכנסת סנה ואני מבקש שתאשר את זה, שתחולת הנושא הזה הם מעריכים בינואר 2007, כך שאין לזה משמעות תקציבית אלא מינואר 2007 ולכן, כדי להעלות את העניין הזה לדיון ציבורי וגם שהוא ידון בענייני התקציב, אני לא יודע מה התוצאות של הדבר הזה, עוד לא ירדתי לעומקם של דברים ואני חושב שחשוב להעלות את זה לסדר היום, גם לקראת תקציב 2007.

אביגדור יצחקי: היו"ר רוחמה אברהם אין ספק שראוי ונכון להעלות את זה על סדר היום.

אביגדור יצחקי: לא יכול להיות שאנשים כאלה יגיעו למצב של כמעט חרפת רעב ולכן, אני מביאה את זה להצבעה.

משה גפני: הגשתי ללשכה המשפטית הצעת חוק דומה לפני מספר שבועות.

משה גפני: למיטב ידיעתי, היא עדין לא הונחה על שולחן הכנסת.

משה גפני: לכן, אני לא יכול לבקש להצמיד את זה, כיוון שזה עוד לא הונח.

משה גפני: אני אבקש מהוועדה, ברגע שזה יונח - -

רוחמה אברהם-בלילא: תשתדל לבדוק היכן זה נמצא ואם כן, תביא לי את זה לסדר היום בשבוע הבא.

דוד טל: בכל מה שקשור לנכי הנאצים, צריך לזכור שהאוכלוסייה הזאת הולכת ומתמעטת.

דוד טל: אנחנו דרסנו את דמם במשך 60 שנה ועוד אפשר לתקן דברים שטעונים תיקון בחוקים כאלה וצריך לעשות את זה כמה שיותר מהר.

רוחמה אברהם-בלילא: תודה רבה.

רוחמה אברהם-בלילא: אני עוברת להצבעה.

רוחמה אברהם-בלילא: בעד – פה אחד נגד – אין נמנעים – אין הצעתכם אושרה פה אחד.

רוחמה אברהם-בלילא: למען הפרוטוקול אומר שהיועצת המשפטית בדקה את שתי ההצעות והן לא זהות.

רוחמה אברהם-בלילא: חבר הכנסת סנה מדבר על קצבת זקנה ושארים וחברת הכנסת אביטל מדברת על כל קצבה ופנסיה.

רוחמה אברהם-בלילא: מדובר בהצעות דומות ולפי הייעוץ המשפטי ניתן לאשר את זה ולכן אישרנו את זה.

רוחמה אברהם-בלילא: תודה רבה.

רוחמה אברהם-בלילא: 6.

רוחמה אברהם-בלילא: הצעת חוק לתיקון פקודת בריאות העם (הענקת תעודת הכרה לבוגרי המקצועות הפארא-רפואיים), התשס"ו-2006 (פ\17\962), הצעת חה"כ אחמד טיבי

רוחמה אברהם-בלילא: אנחנו עוברים להצעתו של חבר הכנסת אחמד טיבי, הצעץ חוק לתיקון פקודת בריאות העם (הענקת תעודת הכרה לבוגרי המקצועות הפארא-רפואיים), התשס"ו-2006.

רוחמה אברהם-בלילא: נא לנמק.

אחמד טיבי: מדובר בהצעת חוק חשובה.

אחמד טיבי: במשך שנים רבות משרד הבריאות הנפיק תעודות הכרה ב-17 מקצועות פארא-רפואיים.

אחמד טיבי: היה בג"ץ בשנים האחרונות, ששלל ממשרד הבריאות את האפשרות הזאת ולכן נוצר תוהו ובוהו לרבות אצל בוגרי חו"ל במקצועות כמו פיזיותרפיה וריפוי בעיסוק וכדומה.

אחמד טיבי: זו הצעה שבמקורה היא גם של משרד הבריאות ויש הסכמה.

אחמד טיבי: יש דין ודברים ביני לבין משרד הבריאות והם אפילו דחפו אותי להגיש את הבקשה הזאת ולהאיץ אותה קדימה.

אחמד טיבי: היא נדונה והתקבלה בכנסת הקודמת בקריאה ראשונה ולכן, חשוב להעביר אותה מהר ככל האפשר, בשל המצוקה שאופפת ופוגעת במאות ואלפי תלמידים הלומדים בחו"ל מקצועות אלה.

אחמד טיבי: הכל היה מתואם לראשונה בחיי עם יושב ראש הקואליציה וכמובן, שלא לשכוח, עם סיעת האופוזיציה גם.

רוחמה אברהם-בלילא: אין איזו מילת תודה לוועדת הכנסת שהביאה את זה?

אחמד טיבי: זה לא היה מגיע לוועדת הכנסת, רבותיי, ללא אישורה מראש של גברתי, יושבת ראש הוועדה, שעשתה רבות, במשך כל היום...

רוחמה אברהם-בלילא: אני מודה לך, חבר הכנסת טיבי.

אביגדור יצחקי: אני לא רוצה לדבר על הנושא עצמו אלא רק על התהליך, שאני חושב שאנחנו צריכים כולנו לאמץ אותו ולהעלותו על נס.

אביגדור יצחקי: דוקטור אחמד טיבי הגיע אלי עם חבילת חוקים.

אביגדור יצחקי: דנו בכל אחד בכובד ראש וישבנו שעה ארוכה ועל חלק אמרנו: לא ועל חלק אמרנו: כן.

אביגדור יצחקי: על אותם דברים שאמרנו: כן, אנחנו מקדמים אותם יחד ולכן, אני פונה לכל חברי הכנסת מהקואליציה והאופוזיציה: לפני שמניחים הצעות חוק, להגיע להסכמה מראש, כולל כאלה שהם לא באופוזיציה ולא בקואליציה.

רוחמה אברהם-בלילא: תודה.

רוחמה אברהם-בלילא: אני עוברת להצבעה.

רוחמה אברהם-בלילא: בעד – 14 נגד – אין נמנעים – אין אני קובעת, שהצעתו של חבר הכנסת טיבי קיבלה פטור מחובת הנחה.

רוחמה אברהם-בלילא: ג.

רוחמה אברהם-בלילא: הרכב הוועדה המשותפת של ועדת הכספים והוועדה לזכויות הילד לעניין הצעה לסדר היום בנושא: "350,000 ילדים בסכנת חיים בגלל העוני וקיצוץ קצבאות הילדים".

רוחמה אברהם-בלילא: אני עוברת לנושא הבא: הרכב הוועדה המשותפת של ועדת הכספים והוועדה לזכויות הילד לעניין הצעה לסדר היום בנושא: 350,000 ילדים בסכנת חיים בגלל העוני וקיצוץ קצבאות הילדים.

רוחמה אברהם-בלילא: הכנסת החליטה בישיבתה מיום רביעי, י"ח בסיוון השתס"ו, 14 יוני 2006, להעביר לוועדה המשותפת של ועדת הכספים והוועדה לזכויות הילד את הצעתו של חבר הכנסת שמואל הלפרט בנושא: 350,000 ילדים בסכנת חיים בגלל העוני וקיצוץ קצבאות הילדים.

רוחמה אברהם-בלילא: הוועדה תהיה בת 10 חברים, 5 מכל ועדה.

רוחמה אברהם-בלילא: מטעם ועדת הכספים, חברי הכנסת: ישראל כץ, סטס מסזנ'יקוב, שי חרמש, יצחק וקנין ואני מבקשת מסיעת גיל להכריע בין שני חברי הכנסת.

רוחמה אברהם-בלילא: אדוני, יושב ראש הקואליציה, צריך להגיע להכרעה כי נתנו לי שני שמות: סלומינסקי וגם של גלזר ואני מבקשת, עד אחרי הצהריים - -

קריאה: מה הבעיה?

רוחמה אברהם-בלילא: ועדת הכספים העבירה לנו 2 שמות ואני מבקשת מכם להכריע בנושא.

רוחמה אברהם-בלילא: הוגשו חבר הכנסת סלומינסקי וחבר הכנסת גלזר.

אביגדור יצחקי: 5-5

רוחמה אברהם-בלילא: מטעם הוועדה לזכויות הילד, חברי הכנסת: שלי יחימוביץ, שמואל הלפרט, דב חנין, יעקב מרגי ודוד טל.

רוחמה אברהם-בלילא: מכיוון שחבר הכנסת הלפרט העלה את זה וזה בוועדה לזכויות הילד, יו"ר הוועדה המשותפת תהיה חברת הכנסת שלי יחימוביץ.

רוחמה אברהם-בלילא: מי בעד, מי נגד.

רוחמה אברהם-בלילא: בעד – 8 נגד – אין נמנעים – אין ד.

רוחמה אברהם-בלילא: קביעת ועדות לדיון בהצעות החוק הבאות: הצעת חוק יסוד: הכנסת (תיקון – מועד ישיבת הפתיחה של הכנסת), הצעת חה"כ דוד טל (פ\17\110) הצעת חוק יסדו: הכנסת (תיקון – מועד ישיבת הפתיחה של הכנסת), הצעת חה"כ משה גפני (פ\17\374)

רוחמה אברהם-בלילא: אני עוברת לנושא הבא: קביע ועדות לדיון בהצעות החוק הבאות:

רוחמה אברהם-בלילא: הצעת חוק יסוד: הכנסת (תיקון – מועד ישיבת הפתיחה של הכנסת), הצעתו של חבר הכנסת דוד טל, פ\17\110 והנושא השני זה הצעת חוק זהה, של חבר הכנסת גפני, פ\17\374.

רוחמה אברהם-בלילא: במליאה לא היתה הכרעה ונאמר שם שזה יידון או בועדת חוקה או בוועדת הכנסת.

רוחמה אברהם-בלילא: למען הסדר הטוב, חבר הכנסת דוד טל יציג את הנושא.

דוד טל: אציג זאת בקצרה: אמנם הכותרת של הצעת החוק היתה חוק יסוד ונכון שמתקנים גם חוק יסוד, אבל התיקון עצמו מתבצע בחוק רגיל.

דוד טל: ראוי ונכון שתיקון בחוק הכנסת יידון בוועדת הכנסת ולא בוועדה אחרת.

דוד טל: זה לא נדיר שתיקונים מסוג זה מתוקנים בוועדת הכנסת.

דוד טל: היו לנו בעבר מקרים רבים שהעבירו והעתיקו וגזרו מחוק יסוד והעבירו לחוק רגיל לוועדת הכנסת.

דוד טל: ההצעות הללו אכן נדונו כאן, בוועדה הזאת.

דוד טל: אני יכול לתת דוגמה: תיקון מס' 29 למשל, שרצו לקבוע הוראות לכינוס הכנסת בזמן הפגרה וגם שם, התבצעה איזו הורדה מחוק יסוד: הכנסת לחוק כנסת רגיל.

דוד טל: כך היה גם לדעתי בתיקונים 27,31 ו-32.

דוד טל: אשר על כן, אני רוצה לומר שהדבר שגור כאן, בוועדה שלנו ולכן, אני מציע לאשר זאת.

דוד טל: זו האכסניה האמיתית.

רוחמה אברהם-בלילא: חבר הכנסת גפני?

משה גפני: אין לי מה להוסיף.

משה גפני: מה שאמר חבר הכנסת טל זה בסדר גמור.

רוחמה אברהם-בלילא: אתה בעד להכריע שזה יישאר בוועדת הכנסת.

רוחמה אברהם-בלילא: אתם מתבקשים להצביע.

רוחמה אברהם-בלילא: בעד – 10 נגד – אין נמנעים – אין אני קובעת שהצעת החוק תידון בוועדת הכנסת.

רוחמה אברהם-בלילא: אני מבקשת להכניס את זה לשבוע הבא בבקשה.

דוד טל: צריך לדון בזה השבוע, גברתי.

רוחמה אברהם-בלילא: היום כבר יום שלישי, מחר יום רביעי.

דוד טל: אבל צריך לדון בזה בועדת הכנסת.

דוד טל: זה כבר עבר קריאה טרומית.

רוחמה אברהם-בלילא: אני אבדוק.

רוחמה אברהם-בלילא: מכיוון שאישרנו פטור מחובת הנחה להצעתו של חבר הכנסת אזולאי, צריך לאפשר לו שזה יעבור בקריאה טרומית במליאה ולאחר מכן, זה יידון בוועדת הכנסת.

דוד טל: אם יושבת הראש מבטיחה לי, אני לא יכול שלא לקבל את דבריה.

שמואל הלפרט: אני מבקש להוסיף לנושא של מועד פתיחת הכנסת, שכל פתיחת כנסת תתחיל עם פרק תהילים.

שמואל הלפרט: הדבר הזה נהוג בהרבה מקומות בעולם.

רוחמה אברהם-בלילא: כשנדון בהצעת החוק, אתה מוזמן לבוא ולומר את דבריך.

רוחמה אברהם-בלילא: אנחנו ממשיכים בסדר היום: הצעתו של חבר הכנסת מגלי והבה.

רוחמה אברהם-בלילא: גם פה לא היתה הכרעה במליאה.

רוחמה אברהם-בלילא: ניתוק מים מבתי תושבים ביישובי הצפון.

רוחמה אברהם-בלילא: אתמול כינסתי את שני ראשי הוועדות, חבר הכנסת משה כחלון ואת חבר הכנסת גאלב מג'אדלה והגענו לסיכום דברים.

רוחמה אברהם-בלילא: הנושא יידון בוועדת הפנים וכל מה שקשור בחברת "מקורות" יובא לאחר מכן לוועדת הכלכלה, בהמלצת ועדת הפנים.

רוחמה אברהם-בלילא: סוכם על שני ראשי הוועדות ואני מבקש להביא זאת להצבעה, שזה יידון בראש וראשונה בוועדת הפנים ולאחר מכן, זה יועבר לוועדת הכלכלה.

מגלי והבה: המטרה בהצעה לסדר היא לאפשר שלא יהיו ניתוקי מים לישובים.

מגלי והבה: אם אנחנו הולכים לעשות פה, בכנסת, בירוקרטיה, שאני אביא את זה לדיון בוועדת הפנים ושהיא תמליץ לוועדת הכלכלה - -

רוחמה אברהם-בלילא: לא.

רוחמה אברהם-בלילא: זה יהיה הרבה יותר קצר ממה שאתה חושב.

מגלי והבה: אמרתי את זה גם במליאה: אם ועדת הכלכלה היא זו שמוסמכת, בואו נעביר את זה ונדון ונקבל החלטות שלא יהיו ניתוקי מים לאוכלוסייה בצפון.

מגלי והבה: לא צריך לשחק משחקי אגו בין יושב ראש ועדה כזה או אחר.

מגלי והבה: גם כך זה מתעכב.

מגלי והבה: צריך את "מקורות" והיא צריכה לתת התייחסות.

מגלי והבה: כשאדוני, יצחקי, היה מנכ"ל ראש הממשלה הוא טיפל בסוגיה ולא היו ועדות.

מגלי והבה: היום, צריך ועדות בשביל זה.

רוחמה אברהם-בלילא: חבר הכנסת והבה, הנושא כאוב וחשוב שינתן פתרון מיידי לבעיה הזאת וזה על דעת שני ראשי הוועדות.

רוחמה אברהם-בלילא: סוכם שאם יהיה צורך שיושב ראש ועדת הפנים יסיים את העניין בוועדת הפנים, הוא יסיים אותו שם.

רוחמה אברהם-בלילא: אנחנו כאן עושים את הכל כדי לא לאפשר לבירוקרטיה לטחון גם את הנושא החשוב הזה.

משה גפני: גברתי היושבת ראש, אין מושג כזה בתקנון.

משה גפני: מדובר בהצעה לסדר וצודק חבר הכנסת מגלי והבה.

משה גפני: או שמעבירים את זה לועדה פלונית או - -

רוחמה אברהם-בלילא: אמרתי עכשיו שזה עובר לוועדת הפנים.

משה גפני: לא, אבל המציאות שזה יעבור אחרי זה לועדה אחרת.

משה גפני: בהצעת חוק אפשר לפצל, אבל בהצעה לסדר זה הופך להיות דבר מאוד מעניין.

רוחמה אברהם-בלילא: אנחנו מדברים על הבעיה בכללותה, שאם תהיה סחבת ויו"ר "מקורות" יידרש להיקרא לועדת הכלכלה ולנמק, אז יהיה.

רוחמה אברהם-בלילא: אנחנו מעבירים לוועדת הפנים.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: בעד – 9 נגד – אין נמנעים – אין הצעתו של חבר הכנסת מגלי והבה תועבר לוועדת הפנים.

רוחמה אברהם-בלילא: ו.

רוחמה אברהם-בלילא: בקשת יו"ר ועדת החוקה, חוק ומשפט למיזוג הצעות החוק הבאות:

רוחמה אברהם-בלילא: הצעת חוק איסור סחר בבני-אדם (תיקוני חקיקה), התשס"ו-2005, הצעת חה"כ זהבה גלאון הצעת חוק העונשין (תיקון מס' 91) (איסור סחר בבני-אדם), התשס"ו-2006, מטעם הממשלה

רוחמה אברהם-בלילא: מכיוון שיו"ר ועדת החוקה שלח אלי מכתב, זה רק עניין טכני.

רוחמה אברהם-בלילא: לא צריך לנמק.

רוחמה אברהם-בלילא: אני מבקשת את אישורה של הוועדה לצורך הענין הזה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: בעד – 7 נגד – אין נמנעים – אין אני קובעת ששתי הצעות החוק מוזגו.

רוחמה אברהם-בלילא: ז.

רוחמה אברהם-בלילא: שונות

רוחמה אברהם-בלילא: יש למישהו משהו לומר בנושא שונות?

רוחמה אברהם-בלילא: בנושא של שירות לאומי לבנים, למען הפרוטוקול, אנחנו נצטרך לאשר את זה גם.

רוחמה אברהם-בלילא: מדובר בהעברת הצעת החוק מוועדת החוץ והביטחון לדיון בוועדת העבודה, הרווחה והבריאות.

רוחמה אברהם-בלילא: הכנסת החליטה ביום ח' בתמוז התשס"ו, 4 ביולי 2006, להעביר את הצעת חוק שירות לאומי בהתנדבות לבנים (תיקוני חקיקה), התשס"ו-2006, לדיון בוועדת החוץ והביטחון לשם הכנסת לקריאה שניה ושלישית.

רוחמה אברהם-בלילא: לאחר דיון ודברים מאתמול להיום סוכם שהצעת החוק תובא לדיון בוועדת העבודה, הרווחה והבריאות.

רוחמה אברהם-בלילא: לשם כך, אני מבקשת את אישורה של הוועדה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: בעד – 7 נגד – אין נמנעים – אין ההצעה עוברת להצבעה במליאה.

רוחמה אברהם-בלילא: אני מודה לכולם.

רוחמה אברהם-בלילא: הישיבה נעולה.